b'\n_START_ARTICLE_\nStaro judovsko pokopali\xc5\xa1\xc4\x8de, Praga\n_START_PARAGRAPH_\nStaro judovsko pokopali\xc5\xa1\xc4\x8de je eno izmed najpomembnej\xc5\xa1ih judovskih zgodovinskih spomenikov v Pragi, \xc4\x8ce\xc5\xa1ka. Uporabljali so ga od prve polovice 15. stoletja do leta 1786. Tukaj so pokopane priznane osebnosti lokalne judovske skupnosti, med njimi rabin Juda ben Bezalel \xe2\x80\x93 Maharal (pribli\xc5\xbeno 1526\xe2\x80\x931609), poslovne\xc5\xbe Mordechaj Majzel (1528\xe2\x80\x931601), zgodovinar David Gans (pribli\xc5\xbeno 1541\xe2\x80\x931613) in rabin David Oppenheim (1664\xe2\x80\x931736). Danes pokopali\xc5\xa1\xc4\x8de upravlja judovski muzej v Pragi.\n_START_SECTION_\nZgodovina\n_START_PARAGRAPH_\nStaro judovsko pokopali\xc5\xa1\xc4\x8de ni prvo judovsko pokopali\xc5\xa1\xc4\x8de v Pragi. Pred njim so imeli tako imenovani Judovski vrt, ki je bil na obmo\xc4\x8dju sedanjega Novega mesta Prage. To pokopali\xc5\xa1\xc4\x8de je bilo zaprto s sklepom kralja Vladislava II. Jagelonskega leta 1478 zaradi prito\xc5\xbeb pra\xc5\xa1kih dr\xc5\xbeavljanov. Pozneje je izginilo pod ulicami Novega mesta. Vemo, da se je zgodovina starega pokopali\xc5\xa1\xc4\x8da za\xc4\x8dela pred tem, vendar to\xc4\x8den datum ni bil ugotovljen. Edini namig je najstarej\xc5\xa1i nagrobnik na pokopali\xc5\xa1\xc4\x8du iz leta 1439, ki pripada rabinu in pesniku Avigdorju Kari._NEWLINE_Po koncu prve polovice 15. stoletja so vedno \xc4\x8dasovno zaznamovali nagrobnike. Zadnji je iz leta 1787, \xc4\x8deprav je tri leta pred tem razsvetljeni vladar cesar Jo\xc5\xbeef II. prepovedal pokopavati znotraj mestnega obzidja iz higienskih razlogov. Pozneje so pra\xc5\xa1ki Judje uporabljali pokopali\xc5\xa1\xc4\x8de \xc5\xbdi\xc5\xbekov, ustanovljeno v 17. stoletju zaradi epidemije kuge._NEWLINE_Ve\xc4\x8d kot tri stoletja se je pokopali\xc5\xa1\xc4\x8de nenehno borilo s pomanjkanjem prostora. Pobo\xc5\xbenost in spo\xc5\xa1tovanje do umrlih prednikov sta Judom prepre\xc4\x8devala odpirati stare grobove. Le ob\xc4\x8dasno je judovska skupnost dobila dovoljenje za nakup zemlje za raz\xc5\xa1iritev pokopali\xc5\xa1\xc4\x8da, ve\xc4\x8dkrat pa so morali pridobiti prostor na drug na\xc4\x8din; \xc4\x8de je bilo potrebno, so nasuli novo plast zemlje na razpolo\xc5\xbeljive povr\xc5\xa1ine \xe2\x80\x93 ponekod je tudi 12 slojev. Zahvaljujo\xc4\x8d tej re\xc5\xa1itvi so stari grobovi ostali nedotaknjeni. Nagrobniki so bili za\xc5\xa1\xc4\x8diteni ali vzdignjeni nad povr\xc5\xa1je, zato je danes na pokopali\xc5\xa1\xc4\x8du vidnih toliko nagrobnikov.'